CELEX: 62013TN0631
Language: el
Date: 2013-11-29 00:00:00
Title: Υπόθεση T-631/13: Προσφυγή της 29ης Νοεμβρίου 2013 — Raffinerie Heide κατά Επιτροπής

1.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 31/16
            
         Προσφυγή της 29ης Νοεμβρίου 2013 — Raffinerie Heide κατά Επιτροπής
   (Υπόθεση T-631/13)
   2014/C 31/28
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Raffinerie Heide GmbH (Hemmingstedt, Γερμανία) (εκπρόσωπος: U. Karpenstein, δικηγόρος)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο,
   
               —
            
            
               να ακυρώσει την απόφαση της Επιτροπής, της 5ης Σεπτεμβρίου 2013, σχετικά με τα εθνικά μέτρα εφαρμογής για τη μεταβατική δωρεάν κατανομή των δικαιωμάτων εκπομπής αερίων θερμοκηπίου σύμφωνα με το άρθρο 11, παράγραφος 3, της οδηγίας 2003/87/ΕΚ (1) του Ευρωπαϊκού Κοινοβουλίου και του Συμβουλίου (2013/448/ΕΕ, ΕΕ L 240, σ. 27), καθόσον με το άρθρο 1, παράγραφος 1, σε συνδυασμό με το παράρτημα Ι, σημείο Α, απορρίφθηκε, αφενός, η εγγραφή της προσφεύγουσας στον προβλεπόμενο κατ’ άρθρο 11 της οδηγίας 2003/87/ΕΚ κατάλογο και, αφετέρου, οι προκαταρκτικές ετήσιες συνολικές ποσότητες δικαιωμάτων εκπομπής που επρόκειτο να κατανεμηθούν δωρεάν στην εγκατάσταση της προσφεύγουσας με αναγνωριστικό κωδικό DE000000000000010·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει δύο λόγους ακυρώσεως.
   
               1)
            
            
               Πρώτος λόγος: Παράλειψη ασκήσεως διακριτικής ευχέρειας
               Η προσφεύγουσα υποστηρίζει στο πλαίσιο αυτό, μεταξύ άλλων, ότι το σύστημα της Ένωσης για την εμπορία δικαιωμάτων εκπομπής αερίων θερμοκηπίου για την τρίτη περίοδο εμπορίας (2013 έως 2020) δεν αποκλείει την κατανομή δικαιωμάτων σε ειδικές περιπτώσεις εξαιρετικών συνθηκών και δεν απαλλάσσει την Επιτροπή από την υποχρέωσή της να λαμβάνει υπόψη, κατά την έκδοση των αποφάσεών της, τα θεμελιώδη δικαιώματα των επιχειρήσεων και την αρχή της αναλογικότητας. Η Επιτροπή δεν συμμορφώθηκε προς τα ανωτέρω και, ως εκ τούτου, δεν έλαβε υπόψη τη διακριτική ευχέρεια που της παρέχει το δίκαιο της Ένωσης.
            
         
               2)
            
            
               Δεύτερος λόγος: Προσβολή των θεμελιωδών δικαιωμάτων της προσφεύγουσας
               Η προσφεύγουσα υποστηρίζει συναφώς ότι η απόρριψη από τις αρμόδιες εθνικές αρχές των συντελεστών κατανομής που αυτή ζήτησε συνιτά προσβολή των θεμελιωδών δικαιωμάτων που αντλεί η προσφεύγουσα από τα άρθρα 16 και 17 του Χάρτη των Θεμελιωδών Δικαιωμάτων της Ευρωπαϊκής Ένωσης καθώς και παραβίαση της αρχής της αναλογικότητας. Η προβαλλόμενη ελλιπής κατανομή δικαιωμάτων σε σχέση με την προσφεύγουσα συνιστά προδήλως δυσανάλογη και αντίθετη προς τους σκοπούς της οδηγίας 2003/87/ΕΚ ανεπιεική μεταχείριση. Η δημιουργία συνθηκών ικανών να θέσουν σε κίνδυνο την ύπαρξη επιχειρήσεων, όπως της προσφεύγουσας, δεν είναι ενδεδειγμένη, αναγκαία ή πρόσφορη για την επίτευξη των επιδιωκόμενων με την οδηγία σκοπών.
            
         
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275, σ. 32).